CELEX: 62021TN0236
Language: mt
Date: 2021-05-03 00:00:00
Title: Kawża T-236/21: Rikors ippreżentat fit-3 ta’ Mejju 2021 – FZ et vs Il-Kummissjoni

21.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 242/54
            
         
      Rikors ippreżentat fit-3 ta’ Mejju 2021 – FZ et vs Il-Kummissjoni
      (Kawża T-236/21)
      (2021/C 242/76)
      Lingwa tal-kawża: il-Franċiż
      
         Partijiet
      
      
         Rikorrenti: FZ u 15-il rikorrent ieħor (rappreżentant: J.-N. Louis, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni li tistabbilixxi l-iskeda ta’ remunerazzjoni tar-rikorrenti għal Lulju 2020 sa fejn applikat, għall-ewwel darba, il-koeffiċjenti ta’ korrezzjoni ġodda applikabbli għar-remunerazzjoni tagħhom, b’effett retroattiv mill-1 ta’ Ottubru 2019 u mill-1 ta’ Jannar 2020;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tal-azzjoni tagħhom, ir-rikorrenti jinvokaw il-ksur tal-Artikoli 64 u 65 tar-Regolamenti tal-Persunal, tal-prinċipju ta’ ugwaljanza fit-trattament f’termini tal-ekwivalenza tal-poter tax-xiri, l-iżball manifest ta’ evalwazzjoni kif ukoll il-ksur tal-prinċipju ta’ ċertezza legali u d-dmir ta’ premura.
      Sabiex jiġi stabbilit il-koeffiċjent ta’ korrezzjoni applikabbli għar-remunerazzjoni tar-rikorrenti assenjati barra l-Unjoni, il-Eurostat għandu jiġbor data speċifika għall-post ta’ assenjazzjoni tagħhom, skont il-modalitajiet ta’ applikazzjoni tal-Artikoli 64 u 65 tar-Regolamenti tal-Persunal, stabbiliti mill-Anness XI tiegħu. Ix-xogħol tal-ġbir tad-data li ttieħdet inkunsiderazzjoni sabiex jiġi stabbilit il-koeffiċjent ta’ korrezzjoni jitwettaq fi ħdan il-qafas ta’ ftehim internazzjonali ta’ kollaborazzjoni bejn EUROSTAT, l-OECD u n-NU.
      Il-koeffiċjenti stabbiliti abbażi ta’ din id-data naqsu minn Jannar 2018 sa Jannar 2019 minn 239,7 għal 94,0 filwaqt li, għall-istess perijodu, il-koeffiċjenti applikati għar-remunerazzjoni tal-persunal tan-NU żdiedu sabiex jieħdu kont tal-inflazzjoni.
      Fl-2017 il-frank Kongoliż (CDF) kellu żvalutazzjoni qawwija kontra d-dollaru (USD) u l-euro, flimkien ma’ inflazzjoni qawwija li rriżultat f’żieda sinjifikattiva fil-prezzijiet f’USD, insegwitu għall-analiżi tal-FMI. Barra minn hekk, id-data statistika, kemm tal-Bank Ċentrali tal-Kongo kif ukoll tan-NU u tal-FMI, jistabbilixxu tendenza parallela tal-USD u tas-CDF fil-konfront tal-euro.